اسلام آباد (آن لائن) وزیراعظم عمران خان پارینے کہ کورونا نا برخلاف گچین حکمت عملی اٹ خلیس نا چاگڑد چٹنگ اٹی ءِ۔ زرگزرانی ٹیم وخت آ ہلہلہ ئی ایکشن پلان اس جوڑ کرے۔ یک شنبے نا دے وزیراعظم عمران خان پارلیمانی سلاہکار ڈاکٹر بابر اعوان اوڑدہی کرے، ہراٹی ملکی ساڑی حالیت، آئینی و کانودی باندات آتتون اوار کورونا وائرس نا رد اٹ السی ریلیف کن حکومتی فیصلہ غاتیا ہم ہیت و گپ کننگا۔ گڈ گورننس انتظامی باندات آتیٹی گچینی کن چندی باندات آتیا ہم سلابت کننگا۔ دا وخت آ وزیراعظم عمران خان پارے کہ کورونا کنٹرول کن کل وسیلہ غاتے کاریم اٹ اتنگ انگ ءِ۔ گچین حکمت عملی نا رد اٹ خلیس نا چاگڑد ءِ چٹفنگ انگ ءِ۔ غٹ آن بھلا چیلنج لس بندغ اسکان دمدستی ریلفی رسیفنگ ئس۔ زرگزرانی ٹیم انا وخت آ ہلہلہ ئی ایکشن پلان جوڑ کننگ خوشی نا ہیت اسے۔ ملک اٹی زرگزرانی عمل ءِ ترند کننگ کن بھلو گام گیج کننگ انگ ءِ۔ اوکان پد بابر اعوان میڈیا تون ہیت و گپ کرسا پارے کہ ملکی تاریخ اٹی اولیکو وار غریب دوست ریلیف پیکج اس تننگا۔ اپوزیشن جماعت آک بیرہ دوبہ نا سیاست کننگ اٹی ءُ۔ حکومت الس ءِ ریلیف تننگ کن ہر وڑ اٹ کمک کننگ اٹی ءِ۔ اوڑدہی ٹی پارلیمنٹ نا دیوان ءِ بٹنگ نا باندات ہم سلابت مس، بابر اعوان پارے کہ پارلیمنٹ نا دیوان ءِ بٹنگ آن مست رکھی گام گیج آتے پک کروئی تمک۔ دا بابت این ڈی ایم اے و این سی او سی تون حالی حوالی ارین۔ رکھی گام گیج آک است جمی نا سوب مسر تو کانود جوڑ کننگ نا عمل ءِ بیدس تل ول آن بنا کننگک۔
